A Bizottság 1495/97/EK rendelete
(1997. július 29.)
a marha- és borjúhús tekintetében a 3719/88/EGK rendelettől eltérő különleges intézkedések megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2222/96/EK rendelettel [1] módosított, a marha- és borjúhús piacának közös szervezéséről szóló, 1968. június 27-i 805/68/EGK tanácsi rendeletre [2] és különösen annak 13. cikke (12) bekezdésére,
mivel a legutóbb az 1404/97/EK rendelettel [3] módosított 3719/88/EGK bizottsági rendelet [4] megállapítja a mezőgazdasági termékekre vonatkozó behozatali és kiviteli engedélyek, valamint előzetes rögzítési bizonyítványok rendszerének alkalmazására vonatkozó közös részletes szabályokat;
mivel a legutóbb a 266/97/EK rendelettel [5] módosított 1445/95/EK bizottsági rendelet [6] megállapítja a marhahús- és borjúhúságazatban a behozatali és kiviteli engedélyekre vonatkozó alkalmazási szabályokat;
mivel az Írországban előforduló szarvasmarhák szivacsos agyvelőbántalmának eseteit követően az egyiptomi hatóságok által az ír marha- és borjúhús behozatalával kapcsolatban meghozott egészségügyi intézkedések súlyosan károsították az exportőrök gazdasági érdekeit, és mivel az így kialakult helyzet hátrányosan érintette a 3719/88/EGK rendeletben meghatározott kiviteli lehetőségeket;
mivel ezért különleges intézkedések elfogadásával szükséges korlátozni az ilyen káros következményeket, azért, hogy szabályozni lehessen azokat a kiviteli műveleteket, amelyeket nem fejeztek be a fentebb említett körülmények miatt;
mivel az e rendeletben előírt rendelkezések összhangban vannak a Marha- és Borjúhúspiaci Irányítóbizottság véleményével,
ELFOGADTA EZT A RENDELETET:
1. cikk
(1) Ezt a rendeletet azokra az 1445/95/EK rendelet III. mellékletében felsorolt, 3. kategóriába tartozó termékekre kell alkalmazni, amelyekre Írországban az 1996. október 30. és 1996. december 31. közötti időszakban a 7. rovatban "Egyiptom"-ot feltüntető kiviteli engedélyeket állítottak ki.
(2) Ezt a rendeletet csak akkor kell alkalmazni, ha az érintett exportőrök a hatáskörrel rendelkező hatóságok részére hitelt érdemlően bizonyítják, hogy nem tudták végrehajtani a kiviteli műveleteket a harmadik célország hatóságai által elfogadott egészségügyi intézkedések következtében.
2. cikk
Az 1445/95/EK rendelet szerint az 1996. október 30. és 1996. december 31. közötti időszakban kiadott kiviteli engedélyeket a jogosult kérésére törölni kell, a biztosítékokat pedig fel kell szabadítani.
3. cikk
Minden csütörtökön Írország közli az előző héten a 2. cikkben előírt intézkedés alá tartozó termékek mennyiségeit, meghatározva az engedélyek kiadásának időpontját.
4. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1997. július 29-én.